ΓΡΑΠΤΗ ΕΡΩΤΗΣΗ E-3967/98

υποβολή: Paul Rübig (PPE) προς την Επιτροπή

(4 Ιανουαρίου 1999)

Θέμα: Αξιολόγηση του κόστους που συνεπάγονται οι ευρωπαïκές νομοθετικές πράξεις

Τόσο στα κράτη μέλη όσο και σε ευρωπαϊκό επίπεδο αναγνωρίζεται πλέον ότι μόλις ανακύψει επείγουσα ανάγκη ακολουθούν συγκεκριμένες νομοθετικές πράξεις. Επικουρικότητα, Απλούστερη Νομοθεσία για την Εσωτερική Αγορά (SLIM), Fiche d'Impact είναι συνθηματικές λέξεις που συμβολίζουν την αποτελεσματικότητα και τη διαφάνεια στον τομέα.

Μία λιτή και πολυσήμαντη νομοθεσία απαιτεί ιδιαίτερα εκτενή αξιολόγηση των οικονομικών επιπτώσεων τόσο για τη διοίκηση όσο και για εκείνους στους οποίους απευθύνεται πριν από κάθε λήψη αποφάσεως. Ακριβώς το εξωτερικό κόστος κατά κανόνα ανέρχεται σε σημαντικά ποσά.

1. Είναι ικανοποιημένη η Επιτροπή με τη σημερινή μορφή των δημοσιονομικών δελτίων που επισυνάπτονται στις νομοθετικές της προτάσεις;

2. Υπάρχουν οδηγίες ή γενικές αρχές για την αξιολόγηση των οικονομικών επιπτώσεων;

3. Πώς μπορεί στο μέλλον να λαμβάνεται σοβαρά υπόψη το παρεπόμενο κόστος της νομοθεσίας;

Απάντηση του κ. Santer εξ ονόματος της Επιτροπής

(2 Μαρτίου 1999)

1. Το δημοσιονομικό δελτίο που προβλέπεται στο άρθρο 3 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στον γενικό προϋπολογισμό των Ευρωπαϊκών Κοινοτήτων, όπως τροποποιήθηκε τελευταία από τον κανονισμό 2779/98(1), πρέπει να συνοδεύει κάθε πρόταση ή ανακοίνωση της Επιτροπής που μπορεί να έχει επίπτωση στον κοινοτικό προϋπολογισμό. Το δελτίο αυτό επιτρέπει στον νομοθέτη να εκτιμήσει κατά πόσον η κοινοτική παρέμβαση είναι απαραίτητη και ανάλογη προς τους στόχους και κατά πόσον οι λεπτομέρειες χορήγησής της παρουσιάζουν μια ικανοποιητική σχέση κόστους και αποτελεσματικότητας. Στο πλαίσιο της πρωτοβουλίας SEM2000, η Επιτροπή θέσπισε σειρά διατάξεων που οι περισσότερες στοχεύουν στο να βελτιώσουν το περιεχόμενο και την ποιότητα των παρεχόμενων γιάυτό το σκοπό πληροφοριών στις νομοθετικές και δημοσιονομικές αρχές.

2.-3. Η Επιτροπή έχει δεσμευτεί εδώ και χρόνια ως προς την αξιολόγηση της επίδρασης των νομοθετικών της προτάσεων, κυρίως όσον αφορά τους πολίτες και τις επιχειρήσεις. Συνέστησε στις υπηρεσίες της να προβούν σε εκτιμήσεις όχι μόνο κατά την έγκριση των προτάσεών της αλλά επίσης και καθ' όλη τη διάρκεια της νομοθετικής διαδικασίας(2).

Επιπλέον, πραγματοποιούνται ανταλλαγές πληροφοριών με τα κράτη μέλη καθώς επίσης και με τις επιχειρήσεις, κυρίως τις μικρομεσαίες (ΜΜΕ) με τις καλύτερες μεθόδους τεχνικής αξιολόγησης.

Υπενθυμίζω σχετικά δύο σημαντικές πρωτοβουλίες της Επιτροπής:

α) Το δελτίο επίδρασης στις ΜΜΕ. Το δελτίο αυτό συνοδεύει τις προτάσεις που μπορεί να έχουν σημαντική επίδραση στις επιχειρήσεις και κυρίως στις ΜΜΕ. Περιλαμβάνει εμπεριστατωμένη εκτίμηση των σχετικών ρυθμίσεων καθώς και ανάλυση κόστους όπου αυτό είναι δυνατό.

β) Ένα πρώτο πειραματικό σχέδιο που προωθήθηκε τον Ιούλιο του 1998 και αφορούσε το σύνολο των επιχειρήσεων. Αυτό το σχέδιο - συμπληρωματικό του δελτίου επίδρασης - έχει ως στόχο την εκτίμηση, σε συνεργασία με τα κράτη μέλη και με άμεση διαβούλευση με τις επιχειρήσεις, του κόστους και των διοικητικών συνεπειών γιάυτές από τις νέες προτεινόμενες στον τομέα της εγχώριας αγοράς νομοθετικές πράξεις. Το Κοινοβούλιο ενημερώθηκε δεόντως σχετικά με αυτό το σχέδιο (Ανακοίνωση της Επιτροπής στο Συμβούλιο και το Κοινοβούλιο: Οι επιχειρήσεις: ένα πειραματικό σχέδιο(3)) το οποίο λειτουργεί ικανοποιητικά.

(1) ΕΕ L 347 της 23.12.1998.

(2) Πρβλ. Γενικές κατευθυντήριες γραμμές για την νομοθετική πολιτική, Δελτίο ΕΕ 1/2-1996, σημείο 1.10.11.

(3) COM(98)197 τελικό. .